Vrhnika, Sinja Gorica  19. - 22. april 2018, 
A. R. Gurney PROBLEM, komedija
Skupina ANANAS, Ljubljana
Klub Orfe, Sinja Gorica, 19.4.’18 ob 20.00 /do 30 gledalcev/
	LINHARTOVO SREČANJE GLEDALIŠKIH SKUPIN OSREDNJE SLOVENIJE

O PREDSTAVI 
Lepo je slišati zgodbo o paru, ki po desetih letih zakona še vedno uživa v radostih zakonskega življenja. Žal pa veliko parov pozna prepir kot edino obliko izražanja mnenj, in le vprašanje časa je, kdaj taka zveza razpade. Toda obstaja še tretja možnost: da zakonca ohranjata zakon le navzven, živita pa drug mimo drugega. Ampak prej ali slej se njuni poti srečata. In v tej točki se začne Problem A. R. Gurneyja. Na videz vsakdanje srečanje Moža in Žene izpostavi osnovni problem. Nadvse vsakdanji za vsakdanji par. Toda vse kaže, da Mož in Žena živita na različnih bregovih, tako da odziv na osnovni problem rodi nov problem. In ta problem sproži nove probleme in tako naprej.
Problem se preigrava na meji absurda, a je hkrati povsem realističen. Ko vse kaže, da nad zakoncema visi preveč problemov, da bi jih bilo mogoče obvladati, ponudi avtor trivialno, a nepričakovano rešitev. In ta se skriva v mehanskem sklopu zaganjalnika in motorja z notranjim izgorevanjem …
Tomaž Lobe

Jera Ivanc PREVARE, komedija
Teater JJ - KD Janez Jalen, Notranje Gorice
Cankarjev dom Vrhnika, 20.4.’18 ob 19.30 uri /veliki oder/
	
O PREDSTAVI 
 »Prevare, prevare, prevare, imajo svoje čare, Preslepijo oko in uho, v igro vas zapeljejo …«
Stari, obubožani vdovec Giovanni Trapattoni bi rad oddal svojo hčerko Monico Bellucci Trapattoni, vendar nima za burek … no, za doto. Nekako se pogodi z drugim starcem – pohotnim Carlom Ancelottijem, da bo hčerka prišla v zakon s praznimi žepi. … Hura! … Vendar hčerka nebi starca vzela, saj bo ob njem s'rotica redkokdaj vesela – ona bi se poročila z mladim, postavnim sanjačem in ljubiteljskim pesnikom Francescom Tottijem, ki pa je do ušesnega masla zaljubljen v prelestno Gianno Naninni Ancelotti, kateri pa se srce vname za Pierluigia Collino, ki je v resnici ženska – preoblečena Monica Bellucci Trapattoni, ki ima skrito željo – poročiti se z … aaaaa!!! … cela zmešnjava!
… Pa kaj bi razlagali – pridružite se nam v stari Modeni, kjer boste priče vrtincu prevar … takšnih in drugačnih … pa tudi nune ne bodo manjkale, pride pa tudi Gianluigi Buffon, da o vodnjaku iz 12. stoletja, ki stoji na glavnem trgu, sploh ne govorimo …
  Ker živimo v času prevar – na vseh področjih (no, v bistvu človek živi z in v prevarah odkar se je postavil na zadnje noge), smo se odločili, da nas bodo tokrat prevare zgolj in le zabavale.   
   Pridružite se nam v dobri uri simpatičnih in nič bolečih prevar tudi vi!
Gorazd Žilavec, režiser
… In kot je dejal Gašper Tič: »V teatru se prevara, ko ugasnejo luči, konča, življenju vašem kaj lepega prida, vas zabava, nasmeji, da v resničnem svetu manj boli.«
ZAHVALA
Zahvaljujemo se Tosji in Galu Tič, sinovoma pokojnega Gašperja Tiča, avtorja zaključnega epiloga v predstavi Prevare, za odstop avtorskih pravic.	
David Harrower KOS, drama
KUD Fofité, Medvode
Cankarjev dom Vrhnika, 21.4.’18 ob 19.30 uri /do 40 gledalcev/

O PREDSTAVI

Petnajst let po dogodkih, ki so radilakno spremenili in zaznamovali njuno življenje, se zgodi nepričakovano srečanje. Iz oči v oči. Ostro kot nož in brez zadržkov. Kaj se je pravzaprav zgodilo takrat in kaj to pomeni danes.  
Kos je predstava, ki se ne izogiba bolečih tem, nasprotno, razgali jih neposredno in dobesedno pred nosom gledalcev. Avtor je kočljivo tematiko zlorabe v igro oblikoval na način, ki pušča kar največ prostora za presojo gledalcu samemu. Kaj je belo je lahko tudi črno in obratno.

Giovanni Boccaccio, Janez Usenik DEKAMERON, komedija
Šentjakobsko gledališče Ljubljana
Cankarjev dom Vrhnika, 20.4.’18 ob 19.30 uri /veliki oder/

O PREDSTAVI

Verjetno vsem znane zgodbe, postavljene v čas kuge, ko so ljudje potisnjeni na rob. V tej skrajni življenjski situaciji je najti razvratne ljudi, ki jim je popolnoma vseeno, kako živijo. Najti pa je tudi take, ki prisegajo na zdravo življenje, se zdravo hranijo in se izogibajo ljudi. Kakršenkoli že je njihov življenski slog, pa je vsak mnenja, da ga bo rešila le njegova teorija. Mar ne bi tudi danes radi na podoben način preživeli krizo, ki je sicer druge vrste?

Ob tem nam avtor ponuja še eno možnost. Pripovedujmo si zabavne in šaljive zgodbe, začinjene z lažjo, razvratom in nasiljem, ki mu modreci s spretnim besedičenjem znajo uiti. Zbere se sedem lepih in mladih deklet ter trije postavni možje in si v desetih dneh pripovedujejo vsak dan nove zgodbe v varnem in prijetnem okolju, daleč stran od kužnega ozračja. Pred nami bodo na novo zaživele v dramatizaciji našega člana Janeza Usenika in odrski postavitvi igralca in režiserja Primoža Ekarta, ki ob tej priložnosti s Šentjakobskim gledališčem sodeluje prvič.